cometadata/datacite-titles-descriptions-related-identifiers huggingface dataset:
DOI: 10.14457/cu.the.2010.1515
title: การพัฒนาความสามารถในการเรียนรู้ที่จะเรียนด้วยกิจกรรมตามกลยุทธ์การคิดอภิมานของนักเรียนประถมศึกษาปีที่ 5 : การวิเคราะห์ตัวแปรพหุนาม

description: การวิจัยในครั้งนี้มีวัตถุประสงค์ 2 ประการ คือ 1) เพื่อศึกษาความสามารถในการเรียนรู้ที่จะเรียนของนักเรียนประถมศึกษาปีที่ 5 และ 2) เพื่อศึกษาผลของกิจกรรมตามกลยุทธ์การคิดอภิมานที่มีต่อความสามารถในการเรียนรู้ที่จะเรียนของนักเรียนประถมศึกษาปีที่ 5 งานวิจัยนี้เป็นการวิจัยกึ่งทดลอง กลุ่มตัวอย่าง คือ นักเรียนประถมศึกษาปีที่ 5 ในโรงเรียนขนาดใหญ่แห่งหนึ่งในกรุงเทพมหานคร จำนวน 64 คน เครื่องมือที่ใช้ในการวิจัยครั้งนี้ คือ 1) แผนกิจกรรมตามกลยุทธ์การคิดอภิมาน และ 2) แบบวัดความสามารถในการเรียนรู้ที่จะเรียนด้านพุทธิพิสัยและด้านจิตพิสัย มีค่าความเที่ยงเท่ากับ 0.79 และ 0.87 ตามลำดับ วิเคราะห์ผลการวิจัยด้วยการวิเคราะห์ความแปรปรวนตัวแปรพหุนาม และสถิติทดสอบที ผลการวิจัยสรุปได้ดังนี้ 1. ความสามารถในการเรียนรู้ที่จะเรียนด้านพุทธิพิสัยก่อนการทดลองของนักเรียนทั้งกลุ่มทดลองและกลุ่มควบคุมอยู่ในระดับปานกลาง ส่วนหลังการทดลอง นักเรียนกลุ่มทดลองอยู่ในระดับสูง ขณะที่นักเรียนกลุ่มควบคุมอยู่ในระดับระดับปานกลาง สำหรับด้านจิตพิสัย ก่อนการทดลอง นักเรียนทั้งกลุ่มทดลองและกลุ่มควบคุมอยู่ในระดับสูง ส่วนหลังการทดลอง นักเรียนทั้งสองกลุ่มอยู่ในระดับสูง เช่นเดียวกัน 2. นักเรียนกลุ่มทดลองที่ได้รับการจัดกิจกรรมตามกลยุทธ์การคิดอภิมานมีคะแนนเฉลี่ยของความสามารถในการเรียนรู้ที่จะเรียนทั้งด้านพุทธิพิสัยและด้านจิตพิสัยสูงกว่านักเรียนกลุ่มควบคุมที่ได้รับการจัดกิจกรรมแบบปกติ อย่างมีนัยสำคัญที่ระดับ .05 และมีค่าขนาดอิทธิพลเท่ากับ 1.21 และ 1.82 ตามลำดับ 3. นักเรียนกลุ่มทดลองที่ได้รับกิจกรรมตามกลยุทธ์เมตาคอกนิชันมีคะแนนเฉลี่ยของความสามารถในการเรียนรู้ที่จะเรียนทั้งด้านพุทธิพิสัยและด้านจิตพิสัยหลังการทดลองสูงกว่าก่อนการทดลองอย่างมีนัยสำคัญทางสถิติที่ระดับ .01 และมีค่าขนาดอิทธิพลเท่ากับ 1.72 และ 1.11 ตามลำดับ
DOI: 10.14457/cu.the.2010.1516
title: กลยุทธ์สำหรับการส่งเสริมการท่องเที่ยวเชิงสุขภาพในจังหวัดนนทบุรี

description: จังหวัดนนทบุรีกำลังได้รับการพัฒนาให้เป็นแหล่งที่อยู่อาศัยขนาดใหญ่ อยู่ใกล้กรุงเทพมหานคร มีโครงสร้างพื้นฐานและสาธารณูปโภคที่ครบครัน ตลอดจนความเป็นธรรมชาติ ปัจจุบันมีสถานบริการส่งเสริมสุขภาพเกิดขึ้นมากมายที่กำลังได้รับความนิยมจากนักท่องเที่ยวเพื่อสุขภาพ เพื่อให้เป็นที่รู้จักและได้รับความนิยม จึงควรมีกลยุทธ์การส่งเสริมให้เกิดการมาท่องเที่ยวและใช้บริการเพิ่มขึ้น การวิจัยครั้งนี้มีวัตถุประสงค์เพื่อ ศึกษาความคาดหวังและความพอใจในการมาใช้บริการส่งเสริมสุขภาพ แล้วนำไปพัฒนากลยุทธ์สำหรับการส่งเสริมการท่องเที่ยวเชิงสุขภาพในจังหวัดนนทบุรีให้เป็นที่รู้จักมากขึ้น ด้วยการเก็บแบบสอบถามกลุ่มตัวอย่างนักท่องเที่ยวที่มาใช้บริการส่งเสริมสุขภาพของสถานประกอบการในจังหวัดนนทบุรี จำนวน 400 คน ใช้สถิติร้อยละในการวิเคราะห์ข้อมูล รวมทั้งการสัมภาษณ์ผู้เชี่ยวชาญ 2 ท่าน เจ้าหน้าที่ภาครัฐ 1 ท่าน และผู้ประกอบการ 5 ท่าน นำข้อมูลที่ได้มาวิเคราะห์และสรุปผล ผลการวิจัยพบว่า เมื่อเปรียบเทียบความคาดหวังและความพึงพอใจของผู้มาใช้บริการ พบว่าผู้ตอบแบบสอบถามมีความพึงพอใจในการมาใช้บริการในระดับน้อยกว่าความคาดหวังก่อนใช้บริการ จากการสัมภาษณ์พบว่า ควรเพิ่มการใช้ผลิตภัณฑ์สมุนไพรไทย เพิ่มการโฆษณาประชาสัมพันธ์ ตลอดจนพัฒนาและประเมินทักษะความรู้บุคลากรบริการอย่างต่อเนื่อง และจากการวิเคราะห์ SWOT และ TOWS ได้แนวทางกลยุทธ์การส่งเสริมการตลาดคือ 1) การตลาดเชิงรุก โดยเพิ่มการใช้ผลิตภัณฑ์จากสมุนไพรไทยเพราะเป็นที่สนใจของนักท่องเที่ยว และขยายสาขาเข้าไปในโครงการบ้านจัดสรร ตลอดจนเพิ่มช่องทางประชาสัมพันธ์บนสื่ออินเตอร์เน็ต 2) การตลาดเชิงรับ ปรับรูปแบบและเปลี่ยนบรรยากาศการบริการโดยจัดโปรแกรมท่องเที่ยวนอกสถานที่ ตลอดจนกำหนดกลุ่มเป้าหมายที่ชัดเจนเพื่อนำไปกำหนดราคาและแผนการตลาด 3) การตลาดเชิงป้องกัน ส่งเสริมการเรียนรู้ พัฒนาทักษะพนักงานบริการสม่ำเสมอ 4) จัดรายการส่งเสริมการขายเป็นรายเดือนหรือบ่อยกว่า และสร้างแรงจูงใจที่หลากหลายในการทำงาน และ 5) การตลาดเชิงรักษา ผู้ประกอบการและภาครัฐร่วมกันสอดส่องดูแลสถานประกอบให้อยู่ดำเนินงานอย่างมีจรรยาบรรณ และให้นักท่องเที่ยวเป็นผู้ประเมินการบริการ
DOI: 10.14457/cu.the.2010.1517
title: ความพึงพอใจของผู้โดยสารชาวไทยต่อการบริการของสายการบินภายในประเทศ

description: การวิจัยครั้งนี้มีวัตถุประสงค์ เพื่อศึกษาความพึงพอใจในการใช้บริการสายการบินภายในประเทศของผู้โดยสารชาวไทย และเพื่อศึกษาเปรียบเทียบความพึงพอใจของผู้โดยสารชาวไทยที่ใช้บริการสายการบินภายในประเทศ กลุ่มตัวอย่างเป็นผู้โดยสารชาวไทยที่ใช้บริการสายการบินภายในประเทศ จำนวน400คน โดยการสุ่มตัวอย่างแบบโควตา ใช้แบบสอบถามเป็นเครื่องมือในการเก็บรวบรวมข้อมูล นำผลที่ได้มาวิเคราะห์หาค่าเฉลี่ย และส่วนเบี่ยงเบนมาตรฐาน เปรียบเทียบความพึงพอใจในการบริการระหว่าง เพศ อายุ ระดับการศึกษา อาชีพ รายได้ โดยการทดสอบค่าที และการวิเคราะห์ความแปรปรวนทางเดียวตามลำดับ กรณีที่พบความแตกต่างจึงวิเคราะห์ความแตกต่างรายคู่ด้วยวิธีของเชฟเฟ่ ผลการวิจัยพบว่าข้อมูลทั่วไปของผู้ตอบแบบสอบถามจำนวน 400 คน ส่วนใหญ่เป็นผู้ใช้บริการสายการบินระดับต้นทุนต่ำ คิดเป็นร้อยละ 60.00 เป็นเพศหญิงคิดเป็นร้อยละ 63.00 มีอายุอยู่ระหว่าง 25-35 ปีคิดเป็นร้อยละ59.75 มีระดับการศึกษาระดับปริญญาตรีคิดเป็นร้อยละ63.25 ส่วนใหญ่เป็นพนักงานบริษัทเอกชนคิดเป็นร้อยละ60.50 มีรายได้ 10,000 – 20,000 บาทคิดเป็นร้อยละ40.25 และประวัติในการใช้บริการในรอบ 6 เดือนที่ผ่านมาพบว่ามีการใช้บริการ 1 ครั้งมากที่สุดคิดเป็นร้อยละ47.25 ผู้โดยสารมีความคาดหวัง และความพึงพอใจต่อการบริการของสายการบินภายในประเทศอยู่ในระดับมากทุกด้าน ผลการเปรียบเทียบความพึงพอใจในการบริการระหว่าง เพศ อายุ ระดับการศึกษา อาชีพ รายได้ ในด้านส่วนผสมทางการตลาด การบริการภาคพื้น และการบริการบนเครื่องบิน มีระดับความพึงพอใจในการบริการแตกต่างกันอย่างมีนัยสำคัญทางสถิติที่ระดับ 0.05 ยกเว้นเพศหญิงและเพศชายมีความพึงพอใจในปัจจัยส่วนผสมทางการตลาดและการบริการบนเครื่องบินไม่แตกต่างกัน และผู้มีการศึกษาแตกต่างกันมีความพึงพอใจในด้านการบริการภาคพื้นและด้านการบริการบนเครื่องบินไม่แตกต่างกันอย่างมีนัยสำคัญทางสถิติที่ระดับ 0.05
DOI: 10.14457/tu.the.2018.674
title: The relationship between board characteristic and capital structure evidence from the Stock Exchange of Thailand

description: This study examines the relationship between board characteristic and capital structure measures by total debt ratio of listed Thai firms during year 2015 to 2017. Board characteristic variables consist of board size, outside directors, managerial ownership, CEO duality, frequency of board meetings, board experience and gender. The statistical analysis included descriptive statistics and multiple linear regression. The results show that outside directors and managerial ownership were significant impact on capital structure representing by total debt ratio at confidence level 95%. For other variables, it finds that there is insignificantly relationship with capital structure.
DOI: 10.14457/tu.the.2018.675
title: การศึกษาทัศนคติและพฤติกรรมที่มีผลต่อการตัดสินใจเลือกซื้อสินค้าผ่านช่องทางออนไลน์ (online shopping) ของผู้สูงอายุ: การจัดประเภทผู้สูงอายุ (segmentation of the elderly consumer)

description: การค้นคว้าอิสระเล่มนี้มีวัตถุประสงค์เพื่อศึกษาทัศนคติและพฤติกรรมของผู้บริโภคที่เป็นกลุ่มผู้สูงอายุที่มีผลต่อการเลือกซื้อสินค้าผ่านช่องทางออนไลน์ (Online Shopping) โดยจะมุ่งเน้นศึกษาเพื่อนำไปสู่การจำแนกประเภทของผู้สูงอายุ (Segmentation of The Elderly Consumer) เพื่อให้สามารถนำข้อมูลที่ได้ไปทำการวิเคราะห์และกำหนดแผนกลยุทธ์ทางการตลาดที่สามารถ ตอบสนองความต้องการของผู้สูงอายุในแต่ละกลุ่มได้อย่างมีประสิทธิภาพสูงสุด งานวิจัยเล่มนี้เป็นงานวิจัยเชิงคุณภาพโดยทำการเก็บข้อมูลผ่านการสัมภาษณ์เชิงลึก (In-depth Interview) ผู้สูงอายุใน เขตกรุงเทพมหานครและปริมณฑล จำนวนทั้งสิ้น 16 ราย ร่วมกับการทบทวนวรรณกรรม จากผลการศึกษาพบว่าผู้สูงอายุมีทัศนคติและพฤติกรรมที่มีผลต่อการตัดสินใจเลือกซื้อ สินค้าผ่านช่องทางออนไลน์ที่แตกต่างกัน ทำให้ผู้วิจัยสามารถจัดประเภทของผู้สูงอายุออกได้ทั้งหมด 4 กลุ่มด้วยกัน คือ Laggards-Elderly, Low-Conservative Elderly, Young-Elderly และ Progressive-Elderly โดยใช้ทัศนคติและพฤติกรรมในการใช้ชีวิต (Lifestyle) การซื้อหรือบริโภค (Buying Style) การใช้อินเทอร์เน็ตและการซื้อสินค้าผ่านช่องทางออนไลน์ มาใช้เป็นเกณฑ์สำคัญในการจัดประเภท นอกจากนี้ผู้วิจัยยังค้นพบประเด็นใหม่ ๆ ที่น่าสนใจ อาทิ ผู้สูงอายุโดยส่วนมาก สามารถใช้งานโซเชียลมีเดียพื้นฐานอย่างเฟซบุคและไลน์ได้ และมีแนวโน้มที่จะมีทัศนคติและพฤติกรรมในเชิงบวกต่อการตัดสินใจเลือกซื้อสินค้าผ่านช่องทางออนไลน์ และการทำให้ผู้สูงอายุในบางกลุ่มเกิดการตระหนักรู้ (Awareness) และทดลองหรือเริ่มต้น (Trial) ซื้อสินค้าผ่านช่องทางออนไลน์ ได้นั้น จำเป็นต้องใช้ตัวกลางในการเชื่อมโยง เช่น บุคคลที่มีอายุน้อยกว่าหรือผู้นำในสังคม เป็นต้น จากข้อมูลในงานวิจัยนี้ ผู้ประกอบการหรือนักการตลาดควรทำการกำหนดแผนกลยุทธ์ ที่เหมาะสมกับผู้สูงอายุในแต่ละกลุ่มดังที่กล่าวมาข้างต้น ให้มีความเหมาะสมและตอบสนองความ ต้องการของผู้สูงอายุได้สูงสุด อีกทั้งยังควรทำการศึกษาข้อมูลเพิ่มเติมเพื่อให้สามารถออกแบบการ สื่อสาร ปัจจัยทางการตลาด รวมถึงสิ่งกระตุ้นทางการตลาดที่เหมาะสมและสอดคล้องกับทัศนคติและพฤติกรรมของผู้สูงอายุแต่ละกลุ่ม
DOI: 10.14457/tu.the.2018.676
title: ผลกระทบของความแปรปรวนของอัตราดอกเบี้ยนโยบาย อัตราแลกเปลี่ยน และอัตราเงินเฟ้อ ต่อปริมาณการลงทุนโดยตรงจากต่างประเทศ (FDI) ในประเทศไทย

description: การศึกษานี้ได้ทำการศึกษาความสัมพันธ์ของความแปรปรวนของปัจจัยซึ่งได้แก่ ความแปรปรวนของอัตราดอกเบี้ยนโยบาย ความแปรปรวนของอัตราแลกเปลี่ยน และความแปรปรวนของอัตราเงินเฟ้อ กับปริมาณเงินลงทุนโดยตรงจากต่างประเทศ (FDI) ที่เข้ามาในประเทศไทย ตั้งช่วงปี พ.ศ. 2543 ถึง พ.ศ. 2560 เป็นระยะเวลา 18 ปี โดยการศึกษานี้ใช้การวิเคราะห์สถิติเชิงพรรณนา (Descriptive Statistics) และการวิเคราะห์สมการถดถอยเชิงพหุคูณ (Multiple Regression Analysis)จากผลการศึกษาพบว่าความแปรปรวนของอัตราดอกเบี้ยนโยบาย มีความสัมพันธ์เชิงลบกับปริมาณ FDI แต่อย่างไรก็ตามพบว่าความแปรปรวนของอัตราแลกเปลี่ยน และความแปรปรวนของอัตราเงินเฟ้อไม่มีความสัมพันธ์กับปริมาณ FDI นอกจากนี้จากการศึกษาเพิ่มเติมยังพบว่าอัตราการเติบโตของ GDP ไม่มีความสัมพันธ์กับปริมาณ FDI แต่จำนวนนักท่องเที่ยวและอัตราการเปิดการค้าระหว่างประเทศมีความสัมพันธ์เชิงบวกกับปริมาณ FDI
DOI: 10.14457/tu.the.2018.677
title: การใช้มูลค่าตามบัญชี, กำไรสุทธิ และมูลค่าเพิ่มเชิงเศรษฐศาสตร์เป็นเกณฑ์ในการจัดกลุ่มหลักทรัพย์

description: งานวิจัยนี้มีวัตถุประสงค์เพื่อศึกษาผลตอบแทนของกลุ่มหลักทรัพย์ที่ถูกจัดกลุ่มด้วยอัตราส่วนทางการเงินอย่างอัตราส่วนมูลค่าทางบัญชีต่อมูลค่าตลาด (Book-to-market Ratio: BM), อัตราส่วนกำไรสุทธิต่อหุ้นต่อราคาตลาดของหลักทรัพย์ (Earnings-price Ratio: EP) และอัตราส่วนมูลค่าเพิ่มเชิงเศรษฐศาสตร์ต่อมูลค่าตลาด (Economic Value Added to Market Value: EVAM) แล้วเปรียบเทียบผลตอบแทนของกลุ่มหลักทรัพย์ที่ถูกจัดกลุ่มด้วยอัตราส่วนแต่ละแบบ และศึกษาผลตอบแทนของกลุ่มหลักทรัพย์คุณค่า (Value Portfolio) และกลุ่มหลักทรัพย์เติบโต (Growth Portfolio) ของกลุ่มหลักทรัพย์ที่ถูกจัดกลุ่มด้วยอัตราส่วนแต่ละแบบ โดยศึกษาจากหลักทรัพย์ของบริษัทที่จดทะเบียนในตลาดหลักทรัพย์แห่งประเทศไทย (SET) ในช่วงระหว่างปี พ.ศ. 2548 – 2561 หรือช่วงระหว่างปี ค.ศ. 2005 - 2018ผลการศึกษาพบว่า ผลตอบแทนเฉลี่ยของกลุ่มหลักทรัพย์ BM (BM Portfolios), กลุ่มหลักทรัพย์ EP (EP Portfolios) และกลุ่มหลักทรัพย์ EVAM* (EVAM* Portfolios) มีลักษณะแนวโน้มว่า กลุ่มหลักทรัพย์ที่มีอัตราส่วนสูงมีแนวโน้มสร้างผลตอบแทนได้มากกว่ากลุ่มหลักทรัพย์ที่มีอัตราส่วนต่ำกว่า ในขณะที่กลุ่มหลักทรัพย์ EVAM (EVAM Portfolios) มีลักษณะแนวโน้มของผลตอบแทนเฉลี่ยเป็นรูปร่างตัวยู (U-Shaped) อันซึ่งกลุ่มหลักทรัพย์ที่มีอัตราส่วนสูงสุดและกลุ่มหลักทรัพย์ที่มีอัตราส่วนต่ำเป็นกลุ่มที่สามารถสร้างผลตอบแทนได้สูงสุด แต่เมื่อวัดผลตอบแทนด้วยผลตอบแทนที่มีการปรับค่าความเสี่ยง (Risk-adjusted Return) โดยใช้มาตรวัด Sharpe Ratio ผลตอบแทนของกลุ่มหลักทรัพย์ BM (BM Portfolios) และกลุ่มหลักทรัพย์ EP (EP Portfolios) มีลักษณะแนวโน้มว่า กลุ่มหลักทรัพย์ที่มีอัตราส่วนสูงมีแนวโน้มสร้างผลตอบแทนได้มากกว่ากลุ่มหลักทรัพย์ที่มีอัตราส่วนต่ำกว่า ในขณะที่ผลตอบแทนของกลุ่มหลักทรัพย์ EVAM (EVAM Portfolios) และกลุ่มหลักทรัพย์ EVAM* (EVAM* Portfolios) กลับไม่พบลักษณะแนวโน้มของผลตอบแทนดังกล่าวจากการทดสอบผลต่างของผลตอบแทนของกลุ่มหลักทรัพย์ระหว่างที่ถูกจัดกลุ่มด้วยอัตราส่วนที่ต่างกัน พบว่า มีเพียงผลต่างระหว่างผลตอบแทนของกลุ่มหลักทรัพย์ EP2 และกลุ่มหลักทรัพย์ EVAM2* ที่แตกต่างกันอย่างมีนัยสำคัญ ในขณะที่กลุ่มหลักทรัพย์ที่นอกเหนือจากกลุ่มหลักทรัพย์ EP2 และกลุ่มหลักทรัพย์ EVAM2* ไม่พบว่า กลุ่มหลักทรัพย์แต่ละกลุ่มนั้นมีผลตอบแทนที่แตกต่างกันอย่างมีนัยสำคัญ และจากการศึกษาผลตอบแทนของกลุ่มหลักทรัพย์คุณค่า (Value Portfolio) และกลุ่มหลักทรัพย์เติบโต (Growth Portfolio) พบว่า ผลตอบแทนของกลุ่มหลักทรัพย์คุณค่า (Value Portfolio) มากกว่าผลตอบแทนของกลุ่มหลักทรัพย์เติบโต (Growth Portfolio) อย่างมีนัยสำคัญ ทั้งในกลุ่มหลักทรัพย์ BM (BM Portfolios) และกลุ่มหลักทรัพย์ EP (EP Portfolios)
DOI: 10.14457/cu.the.2010.1518
title: ภาวะความสุขและปัจจัยที่เกี่ยวข้องของผู้พิการเนื่องจากการตัดขาที่มารับบริการที่ศูนย์กายอุปกรณ์ในประเทศ

description: การศึกษาครั้งนี้เป็นเชิงพรรณนา เพื่อศึกษาความชุกของภาวะความสุขและปัจจัยที่เกี่ยวข้องในผู้พิการเนื่องจากการตัดขาที่มารับบริการที่ศูนย์กายอุปกรณ์ในประเทศไทย โดยเก็บข้อมูลจากผู้พิการเนื่องจากการตัดขาตั้งแต่ระดับข้อเท้าจนถึงระดับสะโพก จำนวน 400 ราย ที่มารับบริการที่ศูนย์กายอุปกรณ์ 4 แห่งในประเทศไทย ได้แก่ 1) มูลนิธิขาเทียม ในสมเด็จพระศรีนครินทราบรมราชชนนี 2) โรงพยาบาลทหารผ่านศึกและองค์การสงเคราะห์ทหารผ่านศึกในพระบรมราชูปถัมภ์ 3) โรงพยาบาลศิริราช และ 4) ศูนย์สิรินธรเพื่อการฟื้นฟูสมรรถภาพทางการแพทย์แห่งชาติ โดยใช้แบบสอบถาม 7 ชุด ได้แก่ 1) แบบสอบถามข้อมูลส่วนบุคคล 2) ดัชนีวัดความสุขคนไทยฉบับสั้น 15 ข้อ: ใหม่ ปี 2547 3) แบบสอบถามภาพลักษณ์ในผู้พิการที่เนื่องจากการตัดขา 4) แบบวัดความรู้สึกเห็นคุณค่าในตนเองของคูเปอร์สมิท ฉบับผู้ใหญ่ 5) แบบสอบถามความสัมพันธ์และหน้าที่ของครอบครัว 6) แบบประเมินการสนับสนุนทางสังคม และ 7) แบบสอบถามการปรับตัวและแก้ไขปัญหาความขัดแย้ง วิเคราะห์ข้อมูลโดยการเสนอความชุกของภาวะความสุขในผู้พิการเนื่องจากการตัดขาเป็นสัดส่วนและ ร้อยละ หาปัจจัยที่เกี่ยวข้องโดยการใช้สถิติทดสอบไคสแควร์ (chi-square) และหาปัจจัยทำนายภาวะความสุขของผู้พิการเนื่องจากการตัดขาโดยใช้การวิเคราะห์ความถดถอยแบบลอจิสติก (logistic regression) กำหนดนัยสำคัญทางสถิติไว้ที่ระดับน้อยกว่า 0.05 ผลการศึกษาพบว่า ผู้พิการเนื่องการตัดขาส่วนใหญ่ (ร้อยละ 74) มีภาวะความสุขเท่ากับคนทั่วไปและมากกว่าคนทั่วไป ปัจจัยที่เกี่ยวข้องกับภาวะความสุข ได้แก่ สถานภาพมีคู่ (p &lt; 0.05) มีรายได้ (p &lt; 0.05) รายได้ตั้งแต่ 2,001 บาท / เดือนขึ้นไป (p &lt; 0.05) ใส่ขาเทียม (p &lt; 0.01) พอใจต่อขาเทียมมากและมากที่สุด (p &lt; 0.01) กังวลด้านภาพลักษณ์น้อยและปานกลาง (p &lt; 0.01) เห็นคุณค่าในตนเองสูง (p &lt; 0.01) มีความสัมพันธ์และการทำหน้าที่ในครอบครัวดี (p &lt; 0.01) มีการสนับสนุนทางสังคมปานกลางและดี (p &lt; 0.01) มีการปรับตัวและแก้ไขปัญหาความขัดแย้งที่ดี (p &lt; 0.01) ปัจจัยทำนายภาวะความสุข ได้แก่ พอใจในขาเทียมมากและมากที่สุด (p &lt; 0.05) เห็นคุณค่าในตัวเองสูง (p &lt; 0.01) มีความสัมพันธ์และการทำหน้าที่ของครอบครัวดี (p &lt; 0.01) มีการปรับตัวและแก้ไขปัญหาความขัดแย้งที่ดี (p &lt; 0.05)
DOI: 10.14457/cu.the.2010.1519
title: แนวทางการจัดหน่วยจ่ายกลาง สำหรับห้องผ่าตัด กรณีศึกษาโรงพยาบาลพระมงกุฎเกล้า

description: หน่วยจ่ายกลาง (Central Sterile Supply Department ; CSSD) คือ หน่วยงานที่มี หน้าที่ นำเครื่องมือและอุปกรณ์การแพทย์ที่ใช้แล้วภายในโรงพยาบาล มาล้างทำความสะอาด และนำเข้าสู่กระบวนการทำปราศจากเชื้อ จัดเก็บ และแจกจ่ายกลับคืนไปยังแผนกที่รับมา โดยที่ห้องผ่าตัดเป็นหน่วยงานสำคัญลำดับแรกที่ต้องให้บริการ ดังนั้นหน่วยจ่ายกลางควร ตั้งอยู่ในตำแหน่งที่ใกล้กับห้องผ่าตัดและเข้าถึงได้โดยตรง เพื่อความสะดวกรวดเร็ว ลดการ สูญหายระหว่างขนส่ง จากการศึกษาการจัดหน่วยจ่ายกลางในโรงพยาบาลพระมงกุฎเกล้า พบว่า มีการจัด หน่วยจ่ายกลางสำหรับห้องผ่าตัด แยกจากหน่วยจ่ายกลางหลักของโรงพยาบาล โดยมีชื่อว่า ห้องจัดเตรียมเครื่องมือผ่าตัด (Theatre Sterile Supply Unit ;TSSU) ซึ่งตั้งอยู่บนชั้น 9 ขณะที่ ห้องผ่าตัดตั้งอยู่บนชั้น 8 ภายในอาคารเดียวกัน ภายในหน่วยงานมีการแบ่งพื้นที่ใช้งาน เป็น 3 เขต ได้แก่ เขตสกปรก เขตสะอาด และเขตปราศจากเชื้อ มีเส้นทางสัญจรที่สามารถเข้าถึง ห้องผ่าตัดได้โดยตรงโดยแยกเป็นเส้นทางสกปรกและเส้นทางสะอาด กระบวนการทำให้ ปราศจากเชื้อรับผิดชอบโดยบุคลากรประจำห้องผ่าตัดแต่ละแผนก จากผลการวิจัยทำให้ทราบว่า การจัดหน่วยจ่ายกลางสำหรับห้องผ่าตัด แยกออกจาก หน่วยจ่ายกลางหลัก ส่งผลดีต่อการปฏิบัติงานสามารถรองรับจำนวนการผ่าตัดในแต่ละวันที่มี มากและยังสามารถรองรับการผ่าตัดในกรณีฉุกเฉิน เช่น สงคราม, การก่อการร้ายหรืออุบัติภัย อีกทั้งลดปัญหาการล้างเครื่องมือภายในห้องผ่าตัดที่อาจก่อให้เกิดการแพร่กระจายเชื้อ โดย ประสิทธิภาพของหน่วยงานขึ้นอยู่กับผู้รับผิดชอบภายในหน่วยงานที่มีความเชี่ยวชาญ และ การมีระบบการขนส่งที่เหมาะสมควบคู่ไปด้วย ผลการวิจัยนี้สามารถนำไปพัฒนาใช้กับการจัด หน่วยจ่ายกลางสำหรับห้องผ่าตัดในโรงพยาบาลของรัฐที่มีขนาดใหญ่ต่อไปได้
DOI: 10.14457/cu.the.2010.1520
title: ปัญหาสุขภาพจิตของผู้สูงอายุในศูนย์พัฒนาการจัดสวัสดิการสังคมผู้สูงอายุบ้านบางแค

description: การวิจัยครั้งนี้มีวัตถุประสงค์เพื่อศึกษาความชุกของปัญหาสุขภาพจิตและปัจจัยที่เกี่ยวข้องกับปัญหาสุขภาพจิตของผู้สูงอายุในศูนย์พัฒนาการจัดสวัสดิการสังคมผู้สูงอายุบ้านบางแค รูปแบบการวิจัยเป็นการวิจัยเชิงพรรณนา ณ จุดเวลาใดเวลาหนึ่ง กลุ่มตัวอย่าง คือ ผู้สูงอายุในศูนย์พัฒนาการจัดสวัสดิการสังคมผู้สูงอายุบ้านบางแคที่มีคุณสมบัติตรงตามเกณฑ์การคัดเลือกเข้าศึกษาและพำนักอยู่ในช่วงเดือนสิงหาคม 2553 ถึง ตุลาคม 2553 จำนวน 99 ราย เครื่องมือที่ใช้ในการวิจัย คือ แบบสอบถามข้อมูลทั่วไป แบบคัดกรองปัญหาสุขภาพจิต Thai GHQ-28 แบบวัดความรู้สึกเห็นคุณค่าในตนเอง และแบบวัดความผาสุกทางจิตวิญญาณ วิเคราะห์ข้อมูลทั่วไปโดยใช้สถิติเชิงพรรณนาในรูปของร้อยละ ค่าเฉลี่ย และส่วนเบี่ยงเบนมาตรฐาน วิเคราะห์ความสัมพันธ์ของปัจจัยที่เกี่ยวข้องโดยใช้ chi-square test, Fisher's exact test, multiple logistic regression และ Pearson’s correlation ผลการวิจัยพบว่ากลุ่มตัวอย่างเป็นหญิงร้อยละ 67.7 อายุเฉลี่ย 77.41 ปี กลุ่มตัวอย่างร้อยละ 64.6 มีระยะเวลาที่พำนักในบ้านบางแคน้อยกว่าหรือเท่ากับ 5 ปี พบปัญหาสุขภาพจิตร้อยละ 22.2 ปัจจัยที่มีความเกี่ยวข้องกับปัญหาสุขภาพจิตอย่างมีนัยสำคัญทางสถิติ (p &lt; 0.05) ได้แก่ อายุมากกว่า 70 ปี, ระดับการศึกษาต่ำกว่าปริญญาตรี, การมีโรคประจำตัว, การไม่มีผู้มาเยี่ยม, ความพึงพอใจต่อบ้านบางแคน้อยมากถึงปานกลางและความรู้สึกเห็นคุณค่าในตนเองต่ำหรือปานกลาง และพบว่าการเห็นคุณค่าในตนเองมีความสัมพันธ์ทางบวกในระดับปานกลาง(r=0.599) กับความผาสุกทางจิตวิญญาณ และคะแนนจากแบบคัดกรองปัญหาสุขภาพจิตมีความสัมพันธ์ทางลบในระดับต่ำกับการเห็นคุณค่าในตนเองและความผาสุกทางจิตวิญญาณ (r=-0.437 และ -0.320) อย่างมีนัยสำคัญทางสถิติที่ระดับ 0.01 จากการวิจัยสรุปได้ว่าปัญหาสุขภาพจิตของผู้สูงอายุในศูนย์พัฒนาการจัดสวัสดิการสังคมผู้สูงอายุบ้านบางแคพบได้ร้อยละ 22.2 การทราบถึงปัจจัยที่มีความเกี่ยวข้องและตระหนักในการช่วยเหลือผู้ที่มีปัญหาสุขภาพจิตและให้การดูแลในปัจจัยด้านจิตสังคมดังกล่าวเป็นสิ่งสำคัญสำหรับภาวะสุขภาพจิตของผู้สูงอายุ
DOI: 10.14457/cu.the.2010.1521
title: แนวคิดในการสร้างความพึงพอใจให้กับผู้ใช้ห้องน้ำสาธารณะ

description: ปัญหาของห้องน้ำสาธารณะในแหล่งท่องเที่ยว ทำให้นักท่องเที่ยวมักเกิดความวิตกกังวลเวลาเดินทางท่องเที่ยว ทำให้เกิดภาพลักษณ์ที่ไม่ดีต่อการท่องเที่ยว ซึ่งการท่องเที่ยวมีบทบาทสำคัญในการพัฒนาเศรษฐกิจและสังคมของประเทศไทย เนื่องจากเป็นอุตสาหกรรมที่มีความสำคัญต่อการพัฒนาขีดความสามารถในการแข่งขันของประเทศ มีศักยภาพอย่างสูงในการทำรายได้ให้กับประเทศ ปัจจุบันทั่วโลกกำลังให้ความสำคัญกับห้องน้ำสาธารณะเป็นอย่างมาก เพราะห้องน้ำสาธารณะเป็นเครื่องบ่งชี้ถึงระดับสุขาภิบาลสิ่งแวดล้อม เป็นหน้าตาและความเจริญของประเทศ รัฐบาลหลายประเทศได้ให้นโยบายสำคัญที่ต้องการสนับสนุนการท่องเที่ยวโดยเน้นให้ห้องน้ำสาธารณะในสถานที่ท่องเที่ยวเป็นห้องน้ำที่มีคุณภาพที่คำนึงถึงปัจจัยด้านต่างๆอย่างเหมาะสม วัตถุประสงค์ของการวิจัยมีจุดมุ่งหมายหลักในการศึกษาแนวคิดในการสร้างความพึงพอใจให้กับผู้ใช้ห้องน้ำสาธารณะในแหล่งท่องเที่ยว โดยนำผลที่ได้มาวิเคราะห์และนำเสนอเป็นแนวคิดในการสร้างความพึงพอใจให้กับผู้ใช้ห้องน้ำสาธารณะเพื่อสนับสนุนการท่องเที่ยวโดยคำนึงถึงทรัพยากรและสิ่งแวดล้อมของสถานที่ท่องเที่ยว เพื่อปรับปรุง พัฒนาสร้างสรรค์แนวทางเพื่อตอบสนอง และสร้างความพึงพอใจให้กับนักท่องเที่ยว ผู้วิจัยได้เก็บข้อมูลโดยวิธีการแจกแบบสอบถามกับนักท่องเที่ยวชาวไทยจำนวน 100 คน ใน 4 สถานที่ท่องเที่ยว สถานที่ละ 25 คน และใช้วิธีการสำรวจทางกายภาพของสถานที่ ผลการวิจัยพบว่าคือ เสียงที่เหมาะสม (Acoustic comfort),แสงที่เพียงพอ(Lighting comfort) ,สภาวะน่าสบาย(Thermal comfort) ,ความงาม (Aesthetic),คุณภาพอากาศภายในอาคาร (Indoor air quality) ,การจัดการพื้นที่ และการบริการ เป็นตัวแปรที่มีอิทธิพลต่อความพึงพอใจของนักท่องเที่ยว ผู้วิจัยได้นำตัวแปรเหล่านี้ไปสร้างเป็น แนวคิดในการตรวจสอบเพื่อสร้างความพึงพอใจให้กับผู้ใช้ห้องน้ำสาธารณะ และใช้ตรวจสอบกับห้องน้ำสาธารณะห้องสมุดสารนิเทศสารานุกรมไทย อำเภอปากช่อง จังหวัดนครราชสีมา พบว่ามีองค์ประกอบของตัวแปรต่างๆ ครบถ้วน
DOI: 10.14457/cu.the.2010.1522
title: ฟ็อกซ์พีสามโพซิทีฟเรกูลาทอรี ทีเซลล์ ในรอยโรคไลเคน แพลนัสในช่องปากในผู้ป่วยคนไทย

description: วัตถุประสงค์ เพื่อศึกษาจำนวนของ Foxp3⁺ เรกูลาทอรี ทีเซลล์ และสัดส่วนของ Foxp3⁺ เรกูลาทอรี ทีเซลล์ต่อ CD3⁺ ทีเซลล์ และต่อ CD4⁺ ทีเซลล์ในรอยโรคไลเคน แพลนัสในช่องปาก เปรียบเทียบกับเนื้อเยื่อปริทันต์อักเสบและเนื้อเยื่อปกติ วัสดุและวิธีการ ศึกษาเซลล์ที่มีการแสดงออกของ Foxp3, CD3 และ CD4 โดยใช้วิธีการย้อมอิมมูโนฮิสโตเคมี ในชิ้นเนื้อรอยโรคไลเคน แพลนัสในช่องปากจำนวน 20ราย เปรียบเทียบกับเนื้อเยื่อปริทันต์อักเสบจำนวน 20 ราย และเนื้อเยื่อปกติจำนวน 10 ราย วิเคราะห์ข้อมูลทั้งหมดเพื่อหาความแตกต่างของจำนวนเซลล์ที่มีการแสดงออกของ Foxp3, CD3 และ CD4 และร้อยละของ Foxp3⁺ เรกูลาทอรี ทีเซลล์ต่อ CD3⁺ ทีเซลล์ และต่อ CD4⁺ ทีเซลล์ระหว่างกลุ่มตัวอย่าง โดยใช้สถิติ One-Way ANOVA ที่ระดับนัยสำคัญ 0.05 ผลการศึกษา ปฏิกิริยาที่ให้ผลบวกต่อ CD3, CD4 และ Foxp3 พบได้ในโมโนนิวเคลียร์เซลล์ในชั้นใต้เยื่อบุผิวของเนื้อเยื่อรอยโรคไลเคน แพลนัสในช่องปาก เนื้อเยื่อปริทันต์อักเสบ และเนื้อเยื่อปกติทั้งหมด ส่วนภายในชั้นเยื่อบุผิวนั้น Foxp3⁺ เซลล์ในลิมโฟไซต์พบในผู้ป่วยไลเคน แพลนัสในช่องปากทุกราย ขณะที่เนื้อเยื่อปริทันต์อักเสบ และเนื้อเยื่อปกติพบใน 18 ราย (ร้อยละ90) และ 8 ราย (ร้อยละ 80) ตามลำดับ นอกจากนี้จำนวนของ Foxp3⁺ เซลล์ CD3⁺ ทีเซลล์ และ CD4⁺ ทีเซลล์มีความแตกต่างกันอย่างมีนัยสำคัญทางสถิติระหว่างทั้ง 3 กลุ่ม โดยเซลล์เหล่านี้พบได้มากที่สุดในรอยโรคไลเคน แพลนัสในช่องปาก รองลงมา คือ เนื้อเยื่อปริทันต์อักเสบ และเนื้อเยื่อปกติ ตามลำดับ อย่างไรก็ตามสัดส่วนของ Foxp3⁺ เซลล์ต่อ CD3⁺ ทีเซลล์หรือ CD4⁺ ทีเซลล์ไม่พบความแตกต่างกันอย่างมีนัยสำคัญทางสถิติระหว่างทั้ง 3 กลุ่ม เมื่อพิจารณาจากชนิดของโรคไลเคน แพลนัสในช่องปาก พบว่าไม่มีความแตกต่างกันอย่างมีนัยสำคัญในจำนวนของ CD3⁺ ทีเซลล์ CD4⁺ ทีเซลล์ และ Foxp3⁺ เซลล์ และสัดส่วนของ Foxp3⁺ เซลล์ต่อ CD3⁺ ทีเซลล์หรือ CD4⁺ ทีเซลล์ระหว่างรอยโรคไลเคน แพลนัสในช่องปากชนิดร่างแห และชนิดฝ่อลีบหรือแผลถลอก สรุป จำนวน Foxp3⁺เรกูลาทอรี ทีเซลล์มีการเพิ่มขึ้นอย่างมีนัยสำคัญในรอยโรคไลเคน แพลนัสในช่องปาก ซึ่งแสดงให้เห็นว่า Foxp3⁺ เรกูลาทอรี ทีเซลล์อาจมีบทบาทสำคัญต่อการเกิดพยาธิสภาพของรอยโรคไลเคน แพลนัสในช่องปาก
DOI: 10.14457/cu.the.2010.1523
title: การประเมินความสามารถในการเรียนรู้และการทำความเข้าใจของชุดคำสั่งในส่วนที่พัฒนาด้วยแบบรูปการออกแบบตามการเปลี่ยนแปลงความต้องการ

description: เป้าหมายของการพัฒนาซอฟต์แวร์คือ ต้องการได้ซอฟต์แวร์ที่มีคุณภาพ ตรงกับความต้องการของผู้ใช้ ภายใต้ข้อจำกัดต่างๆ คุณภาพการใช้งานเป็นหนึ่งในหกลักษณะเชิงคุณภาพที่กำหนดไว้ในมาตรฐาน ISO / IEC 9126 ซึ่งเป็นที่ยอมรับในหมู่วิศวกรซอฟต์แวร์ว่าควรจะกำหนดเป็นความต้องการเชิงคุณภาพในหลายๆ แอปพลิเคชันโดเมน เนื่องจากส่งผลโดยตรงต่อการดำเนินงานของผู้ใช้ ปัจจุบันแบบรูปการออกแบบซอฟต์แวร์ได้รับความนิยมนำมาใช้สนับสนุนการออกแบบซอฟต์แวร์ ถึงแม้ว่าแต่ละแบบรูปจะได้ระบุสถานการณ์ที่เหมาะสมในการนำไปใช้ แต่ไม่ได้ระบุว่าจะมีผลอย่างไรต่อคุณภาพของซอฟต์แวร์ นอกจากนี้เมื่อมีการเปลี่ยนแปลงบางส่วนในชุดของโปรแกรม ก็เป็นการยากที่จะระบุว่าการเปลี่ยนแปลงดังกล่าวนั้น จะส่งผลกระทบต่อคุณภาพของซอฟต์แวร์อย่างไร งานวิจัยนี้เสนอวิธีการในการวิเคราะห์คุณสมบัติเชิงคุณภาพของการใช้งานจากมุมมองผู้เชี่ยวชาญ ของส่วนประกอบซอฟต์แวร์ที่สร้างขึ้นโดยใช้แบบรูปการออกแบบ ซึ่งเน้นการวิเคราะห์คุณภาพของการใช้งาน ซึ่งประกอบด้วย ความสามารถในการเรียนรู้และความสามารถในการทำความเข้าใจชุดคำสั่งของระบบ และการประเมินผลกระทบของคุณภาพจากการเปลี่ยนแปลง วิธีการที่นำเสนอนี้สามารถนำไปใช้ในการวิเคราะห์และประเมินคุณภาพด้านอื่นๆของซอฟต์แวร์
DOI: 10.14457/tu.the.2018.678
title: ความสัมพันธ์เชิงดุลยภาพและความสัมพันธ์เชิงเหตุและผลของดัชนีราคาตลาดหลักทรัพย์และตัวชี้วัดเศรษฐกิจของประเทศพัฒนาแล้ว และประเทศกำลังพัฒนาในภูมิภาคเอเชีย

description: งานค้นคว้าอิสระนี้ มีวัตถุประสงค์เพื่อศึกษาความสัมพันธ์เชิงดุลยภาพและความเป็นเหตุและผล ระหว่างดัชนีราคาตลาดหลักทรัพย์และตัวชี้วัดเศรษฐกิจ คือ ดัชนีราคาผู้บริโภค (CPI) , อัตราดอกเบี้ย (Interest Rate) , ผลผลิตมวลรวมในประเทศ (GDP) และ อัตราการจ้างงาน (Employment Rate) ของประเทศพัฒนาแล้ว 13 ประเทศ ได้แก่ อิสราเอล บาห์เรน ฮ่องกง กาตาร์ โอมาน ซาอุดิอาระเบีย คาซัคสถาน สหรัฐอาหรับเอมิเรตส์ ญี่ปุ่น เกาหลีใต้ ไต้หวัน คูเวต และ สิงคโปร์ และประเทศกำลังพัฒนา 15 ประเทศ ได้แก่ ไทย จีน อินเดีย อินโดนีเซียฟิลิปปินส์ รัสเซีย ศรีลังกา เวียดนาม ปากีสถาน มาเลเซีย จอร์แดน เลบานอน อิหร่าน บังคลาเทศ และ ตุรกี ด้วยวิธี Engle and Granger cointegration test , Error Correction Mechanism สำหรับความสัมพันธ์เชิงดุลยภาพ และ Granger causality test สำหรับความสัมพันธ์เชิงเหตุและผล โดยใช้ข้อมูลรายเดือนในช่วงเดือนมกราคมปี 2009 จนถึง ธันวาคมปี 2018 สำหรับทดสอบความสัมพันธ์ของดัชนีราคาตลาดหลักทรัพย์กับอัตราดอกเบี้ยและดัชนีราคาผู้บริโภค และใช้ข้อมูลในช่วงไตรมาสที่ 1 ของปี 2009 ถึง ไตรมาสที่ 4 ของปี 2018 สำหรับทดสอบความสัมพันธ์ของดัชนีราคาตลาดหลักทรัพย์กับผลผลิตมวลรวมในประเทศและอัตราการจ้างงานเมื่อเปรียบเทียบสัดส่วนของประเทศที่มีความสัมพันธ์ระหว่างดัชนีราคาตลาดหลักทรัพย์และตัวชี้วัดเศรษฐกิจ พบว่า ประเทศพัฒนาแล้วกับประเทศกำลังพัฒนามีความสัมพันธ์ระหว่างดัชนีราคาตลาดหลักทรัพย์และตัวชี้วัดเศรษฐกิจที่ต่างกัน คือ มีความแตกต่างกันสำหรับความสัมพันธ์ระยะยาวของดัชนีราคาตลาดหลักทรัพย์และอัตราดอกเบี้ย (Interest rate) มีความแตกต่างกันสำหรับความสัมพันธ์เชิงดุลยภาพของดัชนีราคาตลาดหลักทรัพย์และผลผลิตมวลรวมประเทศ (GDP) และ มีความแตกต่างกันสำหรับความสัมพันธ์สำหรับความสัมพันธ์เชิงเหตุและผลสำหรับดัชนีราคาตลาดหลักทรัพย์และอัตราการจ้างงาน (Employment rate)